b'\n_START_ARTICLE_\nRegensburg\n_START_PARAGRAPH_\nRegensburg je nem\xc5\xa1ko mesto na vzhodnem Bavarskem, ki le\xc5\xbei ob soto\xc4\x8dju rek Donave in Regen, po kateri je mesto dobilo ime, saj Regensburg v nem\xc5\xa1\xc4\x8dini pomeni grad ob Regnu. Srednjeve\xc5\xa1ko sredi\xc5\xa1\xc4\x8de mesta sodi na seznam UNESCOve kulturne dedi\xc5\xa1\xc4\x8dine._NEWLINE_Regensburg je eno najstarej\xc5\xa1ih mest v Nem\xc4\x8diji. Skozi stoletja je mesto nosilo razli\xc4\x8dna imena, kar ka\xc5\xbee na bogato zgodovino. Obmo\xc4\x8dje je bilo poseljeno \xc5\xbee v kameni dobi, leta 2006 pa so v mestu odkrili tudi keltske grobnice. Leta 90 so Rimljani v mestu zgradili voja\xc5\xa1ke utrdbe, ki so jih v \xc5\xa1estem stoletju poselili Bavarci. Za enega najve\xc4\x8djih srednjeve\xc5\xa1kih arhitekturnih dose\xc5\xbekov velja regensbur\xc5\xa1ki Kamniti most (nem\xc5\xa1ko Steinerne Br\xc3\xbccke) \xc4\x8dez Donavo._NEWLINE_Mesto ima 150.894 prebivalcev (2017) in je tako za M\xc3\xbcnchnom, N\xc3\xbcrnbergom in Augsburgom \xc4\x8derto najve\xc4\x8dje mesto na Bavarskem. Najpomembnej\xc5\xa1a gospodarska dejavnost je proizvodni sektor (avtomobilska industrija, strojni\xc5\xa1tvo, elektrotehnika, mikroelektronika). Regensburg ima veliko \xc5\xa1tevilo delovnih mest in brezposelnost je pod bavarskim povpre\xc4\x8djem. Ima tri \xc5\xa1ole in je eno izmed treh regionalnih sredi\xc5\xa1\xc4\x8d na Bavarskem.\n_START_SECTION_\nZgodovina\n_START_PARAGRAPH_\nPrva naselja v Regensburgu so iz kamene dobe. V bli\xc5\xbeini dana\xc5\xa1njega mesta je nastalo naselje s keltskim imenom Radasbona. Okoli leta 90 so tam Rimljani zgradili utrdbo. V \xc4\x8dasu vladanja rimskega cesarja Marka Avrelija je bila zgrajena nova rimska utrdba Casta Regina, ki danes le\xc5\xbei v sredi\xc5\xa1\xc4\x8du starega dela mesta. Mesto je bilo domnevno \xc5\xbee v poznem obdobju Rimskega cesarstva \xc5\xa1kofijski sede\xc5\xbe. V 6. stoletju so ga poselili Bavarci. Od leta 530 do prve polovice 13. stoletja je bil prestolnica Bavarske. Regensburg je ostal pomembno mesto v \xc4\x8dasu vladanja Karla Velikega. Med letoma 1135 in 1146 so v mestu zgradili Kamniti most \xc4\x8dez Donavo, ki je odprl mednarodne trgovske poti med Benetkami in Severno Evropo, s \xc4\x8dimer je Regensburg postal kulturno sredi\xc5\xa1\xc4\x8de ju\xc5\xbene Nem\xc4\x8dije ter rezidenca bogatih trgovskih dru\xc5\xbein._NEWLINE_V srednjem veku je Regensburg pod Svetim rimskim cesarstvom \xc5\xa1e vedno trgovsko sredi\xc5\xa1\xc4\x8de. Leta 1542 je mesto sprejelo protestantsko vero, manj\xc5\xa1ina prebivalstva pa je ostala rimokatoli\xc5\xa1ka. _NEWLINE_Aprila 1809 je v Regensburgu potekala bitka za Ratisbono med francoskimi silami, ki sta jih vodila general Henri Gatien Bertrand in Napoleon, in umikajo\xc4\x8dimi se avstrijskimi silami. Mesto je med bitko utrpelo hudo po\xc5\xa1kodbe in padlo, ko je zmanjkalo zalog in streliva._NEWLINE_Regensbur\xc5\xa1ka sinagoga je bila uni\xc4\x8dena na Kristalno no\xc4\x8d leta 1938. Med vojno sta se v Regensburgu nahajali tovarna lovskih letal Messerschmitt Bf 109 in rafinerija nafte, ki so ju leta 1943 bombandirale zaveznice. Kljub bombandiranju je Regensburg utrpel majhno \xc5\xa1kodo, srednjeve\xc5\xa1ko mesto sredi\xc5\xa1\xc4\x8de pa je ostalo skoraj nedotaknjeno in danes sodi na seznam UNESCOve kulturne dedi\xc5\xa1\xc4\x8dine. Po\xc4\x8dasna gospodarska okrevanja po vojni so zagotovila, da zgodovinskih stavb niso poru\xc5\xa1ili in zamenjali z novimi._NEWLINE_V za\xc4\x8detku \xc5\xa1estdesetih let je Regensburg veliko vlagal v tehni\xc4\x8dno in socialno infrastrukturo. Siemens je bila prva multinacionalka, ki je pri\xc5\xa1la v Regensburg, sledilo pa ji je podjetje BMW. Leta 1965 je bila ustanovljena Univerza v Regensburgu. Od devetdesetih let naprej so v Regensburgu odprli ve\xc4\x8d visokotehnolo\xc5\xa1kih podjetij, kar je prispevalo k sedanjemu bogastvu mesta.\n_START_SECTION_\nLega\n_START_PARAGRAPH_\nRegensburg le\xc5\xbei na severnem delu reke Donave na geolo\xc5\xa1kem kri\xc5\xbei\xc5\xa1\xc4\x8du \xc5\xa1tirih razli\xc4\x8dnih pokrajin. Severno in severovzhodno le\xc5\xbei Bavarski gozd z gorovjem iz granita in gnajsa, \xc5\xa1irnimi gozdovi in narodnim parkom. Na jugu in jugovzhodu je rodovitna poljedelska regija Donavska ni\xc5\xbeina (nem\xc5\xa1ko G\xc3\xa4uboden). Na jugu se razteza spodnjebavarsko vi\xc5\xa1avje, ki je podalj\xc5\xa1ek alpskega predgorja. Zahodno od Regensburga le\xc5\xbei vi\xc5\xa1avje Frankovska Jura.\n_START_SECTION_\nPodnebje\n_START_PARAGRAPH_\nMesto se nahaja v zmerno toplem pasu in ima celinsko vla\xc5\xbeno podnebje, ki meji na oceansko. Za podnebje so zna\xc4\x8dilna predvsem stabilna in suha poletja, ki se mo\xc4\x8dno razlikujejo od de\xc5\xbeevnih alpskih predgorij. Namesto snega sta jeseni in pozimi zelo pogosti megla in visoka megla. Zaradi svoje lege je bil Regensburg v preteklosti pogosto onesna\xc5\xbeen s smogom._NEWLINE_Povpre\xc4\x8dna letna temperatura je 8 \xc2\xb0C, povpre\xc4\x8dna letna koli\xc4\x8dina padavin pa okoli 646 mm, zaradi \xc4\x8desar je Regensburg eno najmanj namo\xc4\x8denih mest na Bavarskem. Najtoplej\xc5\xa1i meseci so od junija do avgusta s povpre\xc4\x8dno temperaturo od 16,2 do 18 \xc2\xb0C, najhladnej\xc5\xa1i pa od decembra do februarja s povpre\xc4\x8dno temperaturo \xe2\x80\x930,9 do \xe2\x80\x932,7 \xc2\xb0C. Padavine so najpogostej\xc5\xa1e v obdobju med junijem in avgustom.'